Man sterf in Vrystaat-ongelukDie motor se wrak. Foto: ER24 ŉ Man in sy 40’s is dood toe hy Woensdagaand tydens ŉ ongeluk buite Ficksburg in die Vrystaat uit sy motor geslinger is. Russel Meiring, woordvoerder van ER24, het gesê die ongeluk het sowat 7 km buite die dorp op die R26 plaasgevind. Die man het beheer oor die motor verloor, waarna dit verskeie kere gerol het. “Paramedici van ER24 was van ŉ ander toneel op pad terug na hul beheerstasie toe, toe hulle toevallig op dié toneel afgekom het. Die motor is op sy dak in die middel van die pad aangetref. Die man se liggaam is sowat 5 m van die wrak gevind,” het Meiring gesê. Niks kon vir die man gedoen word nie en hy is op die toneel dood verklaar.